Pia Kjærsgaard (DF), 2008-10-09:
Der vil jeg så korrigere fru Margrethe Vestager, som bør læse forsiden på hoforganet Politiken endnu en gang, for det er faktisk ikke det, der står.
Der står ikke et ord om, at vi vil ophæve en aftale med regeringen, overhovedet ikke.
Der står slet ikke noget i den retning.
Det, der står, er, at vi selvfølgelig ikke kan acceptere, at der i nogle kommuner, og primært i socialdemokratiske kommuner - det har vi jo også været inde på i debatten her i dag, men fred være med det, for det gælder, uanset om det er socialdemokratisk eller borgerligt ledede kommuner - er nogle borgere, der kommer i klemme, og der er nogle skoler, der er nogle institutioner, der er nogle plejehjem, hvor det er velkendt, at toiletterne bestemt ikke er nogen fornøjelse, og der er skimmelsvamp osv. osv. på landets skoler og andre steder.
Det erkender vi, og vi har sagt, at det synes vi egentlig ville være meget fornuftigt, også præcis i den tid, vi lever i lige nu, hvor der jo ikke ligefrem er højkonjunktur, at vi ser på det problem for at finde ud af, hvilke kommuner det er.
Vi vil ikke bare sådan pøse penge ud i kommunerne, for så kan der jo netop ske det, som i den sammenhæng er sket i alt for vidt omfang, nemlig at man laver kulturinstitutioner, bygger nye rådhuse, svømmehaller, og hvad ved jeg - sikkert ganske fremragende ting alle steder - men vi herinde skal ikke bare bruge pengene, når vi finder ud af, at der findes skoler, der ikke fungerer, som de skal, og hvor toiletterne er uhumske og alt det der.
Vi kan jo ikke bare sige: Nå, jamen så blæser vi på anlægsloftet.
Det er ikke det, vi har sagt.
Jeg vil sige til fru Margrethe Vestager, at hun skal prøve at læse det igen.
Jamen jeg kan da kun beklage, at vi ikke har haft mere hjælp af hr. Villy Søvndal og Socialistisk Folkeparti.
Hvis folkesocialisterne nu havde sat sig omkring forhandlingsbordet, måske også sammen med Socialdemokratiet, og havde været med til at presse regeringen endnu mere, end vi har kunnet gøre med vores 25 mandater, så havde det måske set anderledes ud.
Jeg ved det ikke, men det er da en mulighed, og prøv engang om det ikke kan lade sig gøre, vil jeg sige til hr. Villy Søvndal.
Må jeg så lige minde om, at hr. Villy Søvndal jo nu skal passe på, at han ikke kommer til at forløbe sig.
Det sidste, jeg har læst, er jo, at vi nu nærmest skal være krammedyr for hr. Villy Søvndal, men jeg synes just ikke, det var kærlige toner, der kom.
Husk nu, hvad spindoktorerne har fortalt.
Er det måske den bedste måde at behandle Dansk Folkeparti på?
Principielt burde der være rigtig, rigtig mange ting, der var såkaldt gratis for de ældre.
Problemet er jo bare hele tiden, at enderne også økonomisk skal nå sammen.
Hvor er det dog nemt bare at stille sig op og sige det på den måde, for det lyder jo fristende.
Det lyder rigtig, rigtig fristende, og hvis vi kan blive enige om en finansiering, hvor man nedsætter, eller hvad man gør, vil det da være fremragende.
Fremragende!
Men endnu en gang ser vi jo ikke Socialdemokratiet nogen som helst steder, når det drejer sig om at finde ud af, hvor vi skaffer pengene fra.
Må jeg med hensyn til den kollektive trafik sige, at jeg synes, det er en rigtig god ting - og det har været rejst her tidligere i dag i forbindelse den kollektive trafik - at vi nu snart går i gang med den store trafikinvesteringsplan.
Det synes jeg jo er rigtig godt.
Socialdemokratiet er heller ikke dér sådan rigtig med, for der kan jo godt opstå et problem for Socialdemokratiet, fordi Socialdemokratiet heller ikke er med i trafikforliget.
Der er altså mange ting, som Socialdemokratiet har holdt sig uden for igennem tiderne, og nu har de problemer med at komme tilbage på banen.
Det er sådan lidt ærgerligt, men det er jo kendsgerningerne.
Kors, hvor surheden dog kommer ud imellem sidebenene hele tiden.
Jeg hørte det faktisk før, da jeg sad oppe på mit kontor, at det altså gør ondt på Socialdemokratiet, hver eneste gang Dansk Folkeparti gør noget godt i forhold til cyklismen og i forhold til pensionisterne.
Men jeg synes bare, det er urimeligt, at vi på den ene side bliver bebrejdet, at vi ikke gør nok, og når vi så på den anden side gør noget, så er det den rene og skinbarlige misundelse, man kan mærke fra de ordføreres side, der stikker deres snude frem.
Og det var også helt typisk for det sidste indlæg, der kom fra hr. Engelbrecht - man kan næsten ikke tage det.
Så kalder man det kopiering - og hvis det er det, hvad så?
Altså, jeg ville da være glad, hvis andre partier ville tage nogle af de ting op, som Dansk Folkeparti fremlagde her i Folketingssalen.
Jeg ville da juble og så stemme for det i stedet for, som jeg har opfattet rigtig mange af ordførerne gøre det her i dag, at lukke sur luft ud i forhold til Dansk Folkeparti.